L'Urbalab Gandia impulsa un nou programa de tallers per al desenvolupament del talent emprenedor
07 abril 2025

## L'Urbalab Gandia impulsa un nou programa de tallers per al desenvolupament del talent emprenedor07 abril 2025Última actualització: 07 abril 2025

![](../gestion/img/4912a5ee2518553e26508357b7d76d01a65b4f1f7e9665ab8cb06099ae68925e.jpg)  
  

L’Ajuntament de Gandia, a través d’Urbalab Gandia, ha posat en marxa un nou programa de formació adreçat a fomentar el talent emprenedor i la innovació empresarial. L’anunci ha estat fet públic aquest matí en roda de premsa per la regidora delegada d’Economia, Empresa i Ocupació, **Elena Moncho**, acompanyada per la Tècnica de Promoció Econòmica, **Eva Escribano**.

Es tracta d’un programa gratuït que inclou 200 hores de formació, distribuïdes en quatre blocs temàtics i estructurades en tallers independents, permetent a les persones participants inscriure’s només en aquells que més s’ajusten al seu interés o necessitats.

“_Amb aquest programa volem fomentar la creativitat, la cultura innovadora i proporcionar a les persones emprenedores i a les empreses les eines necessàries per a posar en marxa o fer créixer els seus projectes_”, ha explicat Elena Moncho. “_És una aposta clara per impulsar l’economia local a través del talent_”, ha afegit.

Els tallers tracten aspectes fonamentals com el desenvolupament del talent i la generació d’idees, el disseny de models de negoci, la planificació i viabilitat de projectes, i el màrqueting empresarial. A més, el programa inclou formacions pràctiques sobre temes d’actualitat i alt valor afegit, com ara:

• Creativitat i innovació per a solucions disruptives

• Eines de productivitat com Scrum

• Ús de la intel·ligència artificial per a millorar projectes

• Tècniques de comunicació i màrqueting digital, amb especial atenció a xarxes socials com Instagram i TikTok

“_Els tallers estan pensats per a qualsevol persona amb esperit emprenedor, però també per a empreses que ja estan en funcionament i volen millorar la seua competitivitat_”, ha explicat Eva Escribano. “_L’objectiu és que tothom tinga accés a formació innovadora i útil per al món empresarial actual_”.

El programa va començar el passat 3 de març i continuarà desenvolupant-se al llarg dels pròxims mesos, amb dos tallers mensuals aproximadament. El pròxim tindrà lloc el 2 de maig i tractarà sobre gestió econòmica, finances bàsiques i fiscalitat.

Les inscripcions es poden realitzar a través del [web d’Urbalab Gandia](https://www.urbalabgandia.com/formacio-per-al-desenvolupament-del-talent-emprenedor), on també es pot consultar el calendari complet i el contingut detallat de cada sessió.

“_Animem a totes les persones interessades a aprofitar aquesta oportunitat formativa totalment gratuïta, que els pot ajudar a fer realitat les seues idees o a donar un impuls a les seues empreses_”, ha conclòs Moncho.

[Twittear](https://twitter.com/share)